b'\n_START_ARTICLE_\nLineweaver-Burkova ena\xc4\x8dba\n_START_PARAGRAPH_\nLineweaver-Burkova ena\xc4\x8dba je ena\xc4\x8dba, ki prikazuje odvisnost recipro\xc4\x8dne vrednosti za\xc4\x8detne hitrosti encimsko katalizirane reakcije od recipro\xc4\x8dne vrednosti koncentracije substrata. Odvisnost je linerarna, zaradi \xc4\x8desar se jo lahko uporabi za grafi\xc4\x8dno dolo\xc4\x8danje kineti\xc4\x8dnih konstant._NEWLINE_Ena\xc4\x8dbo sta leta 1934 Hans Lineweaver in Dean Burk, ameri\xc5\xa1ka biokemika, izpeljala iz Michaelis-Mentenine ena\xc4\x8dbe za la\xc5\xbejo grafi\xc4\x8dno analizo.\n_START_SECTION_\nUporaba\n_START_PARAGRAPH_\nPred pojavom zmogljivej\xc5\xa1ih ra\xc4\x8dunalnikov in programske opreme za nelinearno regresijo je bil Lineweaver-Burkov graf (znan tudi kot dvojno recipro\xc4\x8dni graf) zelo uporaben za dolo\xc4\x8danje pomembnih konstant v encimski kinetiki, kot so K\xe2\x82\x98 in V\xe2\x82\x98\xe2\x82\x90\xe2\x82\x93. Prese\xc4\x8di\xc5\xa1\xc4\x8de ordinatne osi ustreza recipro\xc4\x8dni vrednosti V\xe2\x82\x98\xe2\x82\x90\xe2\x82\x93, prese\xc4\x8di\xc5\xa1\xc4\x8de abscisne osi pa recipro\xc4\x8dni vrednosti \xe2\x88\x921/K\xe2\x82\x98._NEWLINE_V splo\xc5\xa1nem se grafi\xc4\x8dno lahko razbere tudi tip inhibicije encima, in sicer se lahko razlikuje med kompetitivno, nekompetitivno in akompetitivno inhibicijo. Pri kompetitivnem tipu so prese\xc4\x8di\xc5\xa1\xc4\x8da z ordinatno osjo enako kakor pri neinhibiranem encimu zaradi \xc4\x8desar V\xe2\x82\x98\xe2\x82\x90\xe2\x82\x93 ostane enaka, vendar so zaradi razli\xc4\x8dnega naklona premice prese\xc4\x8di\xc5\xa1\xc4\x8da z absisno osjo razli\xc4\x8dna, posledi\xc4\x8dno pa tudi vrednosti K\xe2\x82\x98. Pri nekompetitivnenm tipu je situacija obratna, torej so vrednosti K\xe2\x82\x98 enake, vrednosti V\xe2\x82\x98\xe2\x82\x90\xe2\x82\x93 pa razli\xc4\x8dne. Pri akompetitivnem tipu so tako prese\xc4\x8di\xc5\xa1\xc4\x8da z ordinatno kot tudi abscisno osjo razli\xc4\x8dna, vendar so nakloni enaki._NEWLINE_Trenutno Lineweaver-Burkov graf ni najbolj\xc5\xa1a metoda za ugotavljanje kineti\xc4\x8dnih parametrov encima zaradi izkrivljanja napak v meritvenih podatkih, zato so nelinearne regresije ali druge linearne oblike, kot Hanes-Woolfov graf ali Eadie-Hofsteejev graf veliko bolj primerne.'